ઇત્ઝાક સ્ટર્ન ‘રેકોર્ડ’ કંપની વિશે જાણતો જ હતો. “નાદારી નોંધાવી છે એ કંપનીએ.” એણે તરત જ જણાવ્યું. એ કંપનીમાં એનેમલનો ઢોળ ચડાવેલાં વાસણો બનતાં હતાં. નાદારી નોંધાવવાને કારણે કંપનીની કેટલીક મેટલ-પ્રેસ મશિનરી સરકારે જપ્ત કરી લીધી હતી. બાકી બચેલા માળખામાં, હાલ તો કંપનીના જૂના માલિકના સગાં દ્વારા, કંપનીની મૂળ ગુંજાશના પ્રમાણમાં અત્યંત ઓછું ઉત્પાદન થઈ રહ્યું હતું. સ્ટર્ને જણાવ્યા મુજબ, તેનો એક ભાઈ, રેકોર્ડના મોટા લેણદારોમાંની એક સ્વિસ કંપનીનો પ્રતિનિધિ હતો. સ્ટર્નને ખબર હતી, કે સંબંધોની શરમ રાખીને, કંપનીની શાખ જાળવવા ખાતર કંપનીને ફડચામાં લઈ જવાની પરવાનગી આપવામાં આવી હતી. “કંપનીનો વહીવટ બહુ જ બેદરકારીપૂર્વક થતો હતો એ ચોક્કસ.” સ્ટર્ને જણાવ્યું.